VCOM มั่นใจผลงานปีนี้โตแตะ 2 พันลบ. รับผลงานครึ่งแรกแกร่ง-ลูกค้าใหม่หนุนรายได้ต่อเนื่อง
VCOM มั่นใจผลงานปีนี้โตแตะ 2 พันลบ. รับผลงานครึ่งแรกแกร่ง-ลูกค้าใหม่หนุนรายได้ต่อเนื่อง
29 พ.ค. 2563

นางทรงศรี ศรีรุ่งเรืองจิต กรรมการผู้จัดการ บริษัท วินท์คอม เทคโนโลยี จำกัด (มหาชน) หรือ VCOM เปิดเผยว่า แนวโน้มผลการดำเนินงานในครึ่งแรกของปี 2563 คาดว่าจะเห็นการเติบโตอย่างก้าวกระโดดเมื่อเทียบกับครึ่งแรกของปีก่อน หลังจากที่กำไรสุทธิในไตรมาสแรก เติบโตมากกว่าเท่าตัว เนื่องจากความต้องการใช้บริการด้านเทคโนโลยีสารสนเทศของภาคธุรกิจต่าง ๆ เพิ่มขึ้นต่อเนื่อง ขณะที่บริษัทเป็นผู้ให้บริการด้านโซลูชั่นในงานด้านไอทีและความปลอดภัย ซึ่งที่ผ่านมามีองค์กรรายใหญ่จำนวนมากเข้ามาใช้บริการของบริษัท
ขณะเดียวกันสถานการณ์โควิด-19 ทำให้พฤติกรรมของคนหันมาใช้งานบริการ และการทำงานต่าง ๆ ผ่านช่องทางออนไลน์มากขึ้น ซึ่งหากมีผู้ใช้บริการผ่านช่องทางออนไลน์มากขึ้น ทำให้องค์กรต่าง ๆ ต้องเพิ่มขีดความสามารถในการรองรับ และเพิ่มประสิทธิภาพด้านความปลอดภัยมากขึ้น
“ผลงานครึ่งปีแรกคาดว่าจะออกมาแข็งแรง เพราะลูกค้าเข้ามาใช้บริการเพิ่มขึ้น และงานของเราไม่ใช่เป็นการซื้อมาขายไป แต่เป็น Project Base ที่เราขายโซลูชั่นให้ลูกค้าองค์กร และลูกค้ายังมีการใช้บริการด้าน Service ของเรา ทำให้มีรายได้เข้ามาต่อเนื่องจาก Service ที่มาเสริม และยิ่งคนใช้คอมพิวเตอร์ มือถือ และอุปกรณ์ต่าง ๆ ที่เชื่อมต่ออินเทอร์เน็ต และใช้บริการผ่านช่องทางออนไลน์มากขึ้น ก็เป็น Key Factor ให้กับธุรกิจ เพราะลูกค้าองค์กรต้องเพิ่มประสิทธิภาพในการให้บริการ ซึ่งทำให้เรามีโอกาสเสนอโซลูชั่นใหม่ ๆ ให้กับลูกค้า”
สำหรับรายได้ในปี 2563 บริษัทมั่นใจว่าจะทำได้ตามเป้าหมายที่ตั้งไว้ 2.04 พันล้านบาท หรือเติบโต 15% จากปีก่อน โดยในช่วงครึ่งปีหลังบริษัทยังมีงานใหม่จากลูกค้าเข้ามาเพิ่มขึ้น ทำให้บริษัทยังสามารถมียอดขายจากสินค้าใหม่เข้ามาหนุนรายได้ ขณะที่รายได้จาก Service ยังมีเข้ามาสม่ำเสมอ ซึ่งสัดส่วนรายได้ของบริษัทในปัจจุบัน แบ่งเป็นรายได้จากการขาย 65% และรายได้จาก Service 35%
นอกจากนี้บริษัทยังอยู่ระหว่างศึกษาการขยายตลาดไปในประเทศเวียดนาม ซึ่งอยู่ระหว่างการมองหาโอกาสเข้าไปเจาะกลุ่มลูกค้าองค์กรในประเทศเวียดนาม แต่ปัจจุบันยังไม่สามารถเข้าไปติดต่อกับลูกค้าได้ จากการล็อกดาวน์ที่เกิดขึ้น ทำให้การขยายตลาดไปในเวียดนามอาจจะยังชะลอไปก่อน ซึ่งปัจจุบันบริษัทมีการให้บริการกับลูกค้าในลาว เมียนมา และกัมพูชา